Tohungia ngā tūāhuatanga me ngā āheinga i runga anō i te whai pānga o ērā ki tō ākonga.

Ingoa:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Ngā Wāhanga** | **Ngā Tūāhuatanga me ngā Āheinga** |
| Manaakitanga:  (te mākohakoha – ka whakahōnore, ka manaaki, ka whakamana anō hoki i ētahi atu, nā tērā, ka tū tangata hoki koe) | Ko te ākonga hei iho pūmanawa o te Manaakitanga, ka whakaatu i ēnei pea o ngā tūāhuatanga e whai ake nei, arā:   * ka whakapuaki i tana āheinga me tana aronganui ki te hāpai, te poipoi, me te manaaki i ētahi atu * he ngākau tapatahi, he mana anō hoki tōna * ka whakaharahara i te karanga o te wā, nā tōna kaha ki te whakauhi me te taurima * ka whakapuakihia tōna ngākau mākohakoha, nā tōna māramatanga ki te whai pānga nui o te tauutuutu, me tana whakatinanatanga anō hoki i te tauutuutu * he nui tōna atawhai, tōna whakapeto ngoi anō hoki hei hāpai i ētahi atu * he pakari ōna āhuatanga whaiaro ki te tautoko i ētahi atu (ki te toa te takitahi, kua toa anō hoki te takitini) |
| Whanaungatanga  (ngā uara o te whānau – ngā hononga) | Ko te ākonga hei iho pūmanawa o te Whanaungatanga, ka whakaatu i ēnei pea o ngā tūāhuatanga e whai ake nei, arā:   * ka whakahono atu, ka whakapakari, ka whakapūmau hoki ia i ngā tino hononga ki ōna hoa * ka whakanui, ka whakatairanga hoki i te ngākau pono me te kotahitanga * ka tū hei tauira, ka mahi tahi, ā, he pakari tana whakawhanaunga ki ētahi atu * ka kitea tōna mōhiotanga ki te whanaungatanga me ngā hononga * ka mōhio ki āna kawenga, inarā ki ērā e tūhonohono ana i a ia ki ētahi atu * he pakari ōna āhuatanga whaiaro ki te tautoko i ētahi atu (ki te toa te takitahi, kua toa anō hoki te takitini) * ka whakapuaki i ōna mōhiotanga ki ngā whakapapa o te whānau, te hapū, me te iwi, hei tūhonohono, hei whakapakari anō hoki i ngā hononga tāngata |
| Kaitiakitanga  (he kaitiaki o te mātauranga, te taiao, me ngā taonga) | Ko te ākonga hei iho pūmanawa o te Kaitiakitanga:   * he tino mātau ki ngā take o te ao, ā, ki te whai kawenga anō hoki o te tangata ki aua take * e mōhio ana ki te hononga ita ki waenga i te oranga o te tangata me te oranga o te taiao * ka kōkiri i a ia anō mā tōna ngākau whitawhita * ka māhukihuki – ka noho mōhio hoki ki te whakaaro ki te poipoi me te whakaū i ngā mātauranga, te taiao, me ngā taonga mō te pae tata, mō te pae tawhiti rānei * he kaha ake tana whakaaro ki te kaupapa i tōna whakaaro kē ki a ia anō * he pūmanawa pea ki te kōrero paki: he whakaharahara tōna pūmahara, me ōna mōhiotanga, tōna manawa whakahī hoki ki te whakahonohono ā-whakapapa, ā-iwi, ā-whenua hoki * ka mau, ka whakamārama anō hoki i ngā whakamahuki o ngā kōrero pūrākau mā te whānuitanga o ngā tūmomo horopaki |
| Rangatiratanga  (ko te raranga i te tira – ko te ārahitanga e whakamanawa ana i te kotahitanga) | Ko te ākonga hei iho pūmanawa o te Rangatiratanga ka whakaatu i ēnei pea o ngā tūāhuatanga e whai ake nei, arā:   * he mana tōna ki waenga i ōna hoa * he nui tōna whakaute, tōna whai hononga anō hoki ki ngā kaumātua * he tirohanga pae tawhiti tāna, ka whakaaro rautaki hoki: ka toro atu ētahi ki ōna whakaaro, ā, ka whakanuia, ka whai wāhi nuitia hoki ōna whakaaro * ka whakaio ia me ana whakapono, ana uara hoki, ahakoa i ētahi wā ka pā mai hoki te kōarotanga * ka whakaaweawe, ka whakahihiko i ētahi atu ki te mahi hei painga mō te katoa * ka kōkiri i ia anō, ka whakahihiko hoki; ka titiro whānui atu hei whakatutuki i te mahi kei mua tonu mai i te aroaro * kua whakamanahia e te minenga hei māngai kōrero; ka whakaaro huritao, ka whakapuaki anō hoki i ngā whakaaro tautohetohe mā te ngākau whakaute tonu. |
| Mātauranga  (ngā mōhiotanga – te hinengaro, ngā pūkenga whakaaro, he mātau, te mātauranga, he pūmahara, he pukumahi) | Ko te ākonga hei iho pūmanawa o te Mātauranga ka whakaatu i ēnei pea o ngā tūāhuatanga e whai ake nei, arā:   * he whakahihikotanga nō roto kē i a ia, he manawanui hoki ki te rapu me te ako i ngā mātauranga * he mōhiotanga hōhonu tōna ki tētahi iwi, ki tētahi hapū rānei, tae atu hoki ki ngā kōrero tuku iho, ngā tikanga, te reo ā-iwi me te mita, me ngā whakatauākī * he tino pakari ōna pūkenga ki te whakaaro kaikini, te whakaaro auaha, me te whai whakaaro nui * ka ako wawe, ā, ka taea te whakawhitiwhiti mōhiotanga ki horopaki hou * ka rapu i ngā hopanga, ka hīraurau hopanga, ā, ka tātari hoki * he ihumanea ia, he tirohanga pae tawhiti hoki tāna * ka whakanuia, ā, ka toro atu hoki ētahi ki a ia mō ōna pūkenga – pērā i tōna āheinga ki te tito, ā, ki te whakapuaki i ngā karanga, i ngā karakia rānei, i ngā mihimihi rānei, i ngā whaikōrero rānei, i runga i te kaupapa o te rā, i te āhua tonu o te whakaminenga * he mātau, he nahanaha hoki tana whakapuaki i ōna mōhiotanga * he hōhonu tōna mōhiotanga ki ngā mātāpono tuku iho me ngā tikanga e pā ana ki te oranga tangata * ka whakapuaki i ōna pūkenga reo – pērā i te kōrero paki – arā, he pakari ōna hokinga mahara, he matatau ia ki te reo Māori, he ngākau whakahī tōna, he tino mōhiotanga hoki ki ngā whakapapa, ngā iwi, me ngā whenua, ā, ka āta tūhonohono |
| Ngā Mahi a Rēhia  (Ngā mahi a Rēhia – te kori o te tinana, te whakaataata i te toi) | Ko te ākonga hei iho pūmanawa o Ngā Mahi a Rēhia ka whakaatu i te ihi, te wehi, me te wana (ka tūhonohono i ōna mōhiotanga ā-whakapapa, ā-iwi hoki ki ngā kaupapa), ā, he tino pūmanawa ōna i roto i tētahi, i ētahi rānei o ngā tūāhuatanga e whai ake nei, arā, ko:   * ngā Toi Ataata: ka hāngai ki ngā mahi e pā ana ki te raranga, me ngā tukutuku, ngā whakairo, me ngā kōwhaiwhai * ngā Puoro: (me ngā Taonga Puoro) te whakaataata me te tito waiata * ngā Toi Whakaari: Ko ngā waiata, ngā haka, ngā karakia, te mau rākau, te toi whakaari, te whaikōrero, te karanga, me te poi * ngā Hākinakina |
| Tikanga  (tikanga – te tū tangata, te pono, te tika me te whakaute). | Ko te ākonga hei iho pūmanawa o te Tikanga:   * ka whakaatu i tana kōkiri i a ia anō, i tōna tū tangata i roto i ngā kaupapa o te wā, otirā, i mua, i muri hoki i aua kaupapa * he mātau ki ngā tikanga, ngā kawa, me ngā ritenga e whakatinana ana, e whakapūmau ana hoki i ngā uara me ngā whakapono * ka whakapūmau, ka hautū, ka ārahi hoki i ētahi atu i roto i ngā tikanga e whai pānga ana * he tika tana whakawhiti atu, tana panoni anō hoki i ngā tikanga ki te whānuitanga o ngā tūmomo horopaki me ngā tūmomo wāhi * he hōhonu tōna māramatanga, tāna tirohanga, tōna maioha, me ōna pūmanawa ki te wairuatanga, ā, he mōhiotanga hōhonu hoki ōna ki ngā karakia tuku iho, me ngā karakia o te ao hurihuri nei |